Diari Oficial de la Generalitat Valenciana


Sumari del DOGV 3204, del 16-03-1998 (1998/1636)

ACORD de 17 de desembre de 1997, de la Comissió Territorial d'Urbanisme de València, referit a la modificació del pla general i homologació dels sectors II-1 i II-2 de la Pobla de Vallbona.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3204

Data del DOGV
:   16-03-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1636


Data del document
:   17-12-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 17 de desembre de 1997, de la Comissió Territorial d'Urbanisme de València, referit a la modificació del pla general i homologació dels sectors II-1 i II-2 de la Pobla de Vallbona. [1998/A1636]
  
Vist l'expedient tramés per l'Ajuntament de la Pobla de Vallbona, referit a la modificació del pla general i homologació dels sectors II-1 i II-2, i de conformitat amb els següents
  
Antecedents de fet
  
Primer
  
El projecte es va sotmetre a informació pública mitjançant un acord del Ple de l'Ajuntament en la sessió de 12 d'agost de 1997 i, després del pertinent període d'informació pública, en el qual no es presentaren al·legacions, el mateix òrgan l'aprovà provisionalment el 21 d'octubre de 1997.
  
Segon
  
El projecte consta d'una memòria justificativa, que inclou el document d'homologació, i plans d'ordenació.
  
Tercer
  
L'objecte de la modificació consisteix en la millora de l'accés viari al sector II-1 d'ús industrial previst en el pla general vigent. En concret, s'afig un nou vial de xarxa primària denominat amb la clau 4.5-28, que permet un accés més directe a l'esmentat sector, complementant els accessos ja previstos pel pla general, que es mantenen.
  
La modificació es justifica en el fet que els accessos previstos en el pla general per al sector II-1 suposen un recorregut massa llarg, i que es descriu un arc que s'allunya del sector. Aquesta qüestió tindria importància, no solament si es desenvolupara el sector II-1 abans que el sector II-2, sinó també en el supòsit de desenvolupament conjunt, o en ordre invers, d'aquests, ja que, en el fons, el problema és que l'accés previst per al sector II-1 no és massa directe.
  
Les característiques del nou vial de xarxa primària seran les mateixes exigides per als altres vials estructurals de la zona, que estan definides en la memòria justificativa del pla general, i la dada més significativa d'aquest és l'amplària de 15 metres. D'altra banda, s'efectua l'adscripció d'aquest element als sectors, que el divideix en dos trams segons la pròpia divisió entre els dos sectors i assigna a cada un d'ells el tram inclòs en el seu àmbit del sector. No obstant això, es preveu que si el sector II-1 es desenvolupa amb antelació respecte del sector II-2, aquell haurà d'executar la totalitat del nou vial.
  
D'altra banda, s'inclou en la modificació la concreció, a major escala, del traçat d'un col·lector de la xarxa primària d'evacuació d'aigües designat amb la clau 4.8-5, ja previst pel pla general i que s'ajusta, en part, al traçat del nou vial de xarxa primària.
  
Ja que es modifiquen determinacions de l'ordenació estructural, el mateix document conté un apartat d'homologació dels sectors a la Llei Reguladora de l'Activitat Urbanística. Bàsicament, l'abast de l'homologació és de tipus declaratiu, identificant els elements que integren l'ordenació estructural i centrant-se fonamentalment en les determinacions relatives a la delimitació sectorial, la xarxa primària i les condicions de connexió.
  
Es justifica que, com no es modifica l'àmbit dels sectors, ni les seues edificabilitats, no s'altera l'aprofitament tipus calculat en el pla general.
  
Quart
  
Durant la tramitació de l'expedient s'ha sol·licitat un informe dels següents organismes: Divisió de Carreteres de la Direcció General d'Obres Públiques de la Conselleria d'Obres Públiques Urbanisme i Transports (05.11.97); Servei d'Explotació de Vies i Obres de la Diputació Provincial (06.11.97). D'aquests, se n'han emés els següents: Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports (desfavorable, 14.11.97); Servei d'Explotació de Vies i Obres de la Diputació Provincial (desfavorable, 04.12.97).
  
Cinqué
  
La Pobla de Vallbona té el Pla General d'Ordenació Urbana aprovat definitivament per la Comissió Territorial d'Urbanisme el 31 de gener de 1995. Des d'aquest moment, s'han tramitat dues modificacions del pla general relatives a modificacions puntuals i errades, així com el desenvolupament de diversos sectors de sòl urbanitzable, incloent la seua homologació, en concret, els sectors I-5, I-9 i I-10.
  
Sisé
  
El 2 de desembre de 1997 s'ha presentat nova documentació aprovada pel Ple de l'Ajuntament, en la sessió d'1 de desembre de 1997.
  
S'introdueixen algunes correccions en el projecte, que consisteixen en el següent:
  
Desplaçament del col·lector 4.8/14 de la xarxa primària fora de la zona de protecció de l'autovia d'Ademuz, en compliment d'un dels condicionants de l'informe de carreteres de la Conselleria d'Obres Públiques Urbanisme i Transports.
  
Introducció d'un nou vial de xarxa primària, denominat 4.5/28/C, perquè servisca de suport a la delimitació entre sectors.
  
Ajust de la delimitació dels sectors II-1 i II-2 a la traça del nou element de xarxa primària indicat en l'apartat anterior.
  
Fonaments de dret
  
Primer
  
La tramitació ha sigut correcta, de conformitat amb allò que s'ha establit en l'article 38, per remissió del 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU).
  
Segon
  
La documentació està completa, a l'efecte del compliment d'allò que s'ha preceptuat en l'article 27 de la Llei Reguladora de l'Activitat Urbanística.
  
Tercer
  
Ja que es plantegen modificacions que afecten l'ordenació estructural, es proposa l'homologació dels dos sectors afectats per la modificació. Es tracta d'una homologació modificativa i sectorial, tal com estan definits aquests conceptes en la instrucció de planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística.
  
Quart
  
Únicament es planteja l'homologació dels sectors, és a dir, que no s'aporta l'ordenació detallada d'aquests en els corresponents plans parcials. Per tant, una vegada aprovada l'homologació i quan es plantege l'ordenació detallada dels sectors, s'haurà de demanar la cèdula d'urbanització de la Conselleria d'Obres Públiques, Urbanisme i Transports, perquè l'Ajuntament puga aprovar definitivament els plans parcials. Això de conformitat amb allò que s'ha disposat en l'article 31.2 de la Llei Reguladora de l'Activitat Urbanística.
  
Cinqué
  
L'informe de la Divisió de Carreteres de la Direcció General d'Obres Públiques de la Conselleria d'Obres Públiques Urbanisme i Transports, de 14 de novembre de 1997, indica el següent:
  
«Primer. Les zones objecte de planejament són contigües a l'autovia d'Ademuz (CV-30), que no sofreix cap modificació. S'ha dibuixat la zona de protecció al llarg d'ambdós sectors com a «zona de protecció autovia- (pla núm. 1).
  
Segon. No obstant això, el col·lector per a evacuació d'aigües (pla núm. 1) que discorre dins de la zona de protecció de l'autovia ha de ser dibuixat fora d'aquesta.
  
Tercer. Els terrenys expropiats per aquesta Conselleria en l'expedient de construcció de l'autovia han de ser eliminats dels sectors en tramitació.
  
Quart. Es recomana que siga reconsiderada la ubicació o el disseny de les dues rotondes del sector II-2 situades a uns 200 i 300 metres respectivament de l'eix de l'autovia per la incidència excessivament tangencial d'alguns dels ramals.
  
L'informe és desfavorable segons els punts segon i tercer.»
  
Respecte dels punts segon i tercer de l'informe, que són els que motiven el seu caràcter desfavorable, cal considerar el següent:
  
- En la nova documentació presentada el dia 2 de desembre ja s'ha dibuixat el traçat del col·lector fora de la zona de protecció de l'autovia.
  
- La consideració relativa a l'exclusió del sector dels terrenys expropiats s'ha d'entendre referida a l'eliminació de les zones funcionals de la carretera, és a dir, zones de domini públic i vials de servei i, sobretot, els terrenys corresponents a l'enllaç amb la carretera VV-6106.
  
En conseqüència, el primer aspecte comentat es considera esmenat i, respecte a la delimitació del sector, en data 15 de desembre de 1997 s'han aportat nous plans en els quals es corregeix la delimitació del sector, excloent-hi les zones funcionals de l'autovia.
  
Sisé
  
L'informe del Servei d'Explotació de Vies i Obres de la Diputació Provincial, de data 4 de desembre de 1997, indica el següent:
  
«L'àmbit dels sectors 2.1 i 2.2 afecta dos enllaços de l'autovia de Llíria. En el Pla General de la Pobla de Vallbona, en els dits enllaços es connecten sengles viaris de sistema general que serveixen per a comunicar l'autovia de Llíria amb la carretera VV-6106, de la qual és titular aquesta Diputació; carretera que serveix per a l'accessibilitat d'un gran nombre d'urbanitzacions i activitats emplaçades en els termes municipals de la Pobla de Vallbona, l'Eliana i Riba-roja, al sud de l'autovia de Llíria.
  
Ambdós enllaços són incomplets i en cap d'aquests es permet l'eixida a l'autovia en direcció a Ademuz.
  
Per a poder connectar adequadament la carretera VV-6106, així com per a donar accessibilitat a les activitats existents i futures de la zona esmentada, considerem absolutament necessària la reforma de l'enllaç situat més a l'oest, i per a això s'hauria de completar la reserva viària de l'autovia dins de l'àmbit del sector 2.1 que permetera en el futur la dita reforma.
  
Analitzat l'esmentat informe en la Comissió Informativa, el representant de la Divisió de Carreteres de la Direcció General d'Obres Públiques de la Conselleria d'Obres Públiques Urbanisme i Transports manifesta que no està d'acord amb la solució plantejada per la Diputació. Amb independència d'aquesta discrepància, la veritat és que la proposta d'homologació s'ajusta, en aquesta qüestió, a l'ordenació aprovada en el pla general vigent, per la qual cosa no pot suposar un obstacle per a l'aprovació de l'expedient.
  
Seté
  
El projecte s'ajusta a les determinacions establides en la Llei Reguladora de l'Activitat Urbanística, així com en la instrucció de planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística.
  
Vuité
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens de resolució sobre l'aprovació definitiva de modificacions puntuals de plans generals de municipis de menys de 50.000 habitants, de conformitat amb allò que s'ha disposat en els articles 55.1 i 39 de la Llei Reguladora de l'Activitat Urbanística, en relació amb els articles 9.1 i 10.A del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
En vista de tot el que s'ha esmentat més amunt, la Comissió Territorial d'Urbanisme acorda:
  
Aprovar definitivament la modificació del pla general i homologació dels sectors II-1 i II-2, del municipi de la Pobla de Vallbona.
  
L'Ajuntament de la Pobla de Vallbona haurà de notificar el contingut d'aquest acord a tots els particulars interessats en l'expedient de referència.
  
Contra aquesta resolució, que no posa fi a la via administrativa, s'hi podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de recepció d'aquesta notificació.
  
Tot això sense perjudici que es puga exercitar qualsevol altre recurs que s'estime oportú.
  
València, 17 de desembre de 1997.- El secretari de la Comissió Territorial d'Urbanisme: José Manuel Palau Navarro.